Oi-ma-ei-või, ma kohe pean siia selle ära märkima, mis pagana naljaka artikli ma Delfi arhiivist leidsin!   http://www.delfi.ee/archive/article.php?id=15641699&categoryID=54&ndate=1177322845    Sest vaata, mul nagu töö juures mõned vabad hetked mõnikord ja siis ma kolistan mööda internetiavarusi ringi ja leian seal igasuguguseid huvitavaid asju. Viimasel ajal ma sisustan oma "vaba tööaega" sellega, et loen teiste inimeste naljakaid blogisid. Täiesti uus meelelahutus, sest tegelikult on mul sügavalt savi, millega  minu jaoks võõrad inimesed oma igapäevaelus aega surnuks löövad, aga mõned on lihtsalt nii naljakad, et ma kohe ei saa muidu kui pean neid lugema ja irvitama. Ma päriselt-päriselt ka ei taha teada, mida mu töökaaslased minust mõelda võiksid, kui nad näevad, et ma pidevalt oma laua taga pealtnäha ilma põhjuseta irvitan.    Aga et nagu tänane vingumisrubriik kah. Täna ma vingun Tallinna linnaarhitektuuri kallal ehk tegelikult kinnisvaraarendajate vaimuvaesuse üle. Sest ma olen eestlane ja mulle ei  meeldi mingi totakas kadakasakslus.    Mulle käivad nimelt kohutavalt närvidele kõik need loendamatud Plazad, mis Tallinna igasse linnaossa ohjeldamatult kerkivad. Alates Coca-Cola Plazast, mis iseenesest juba oma nime poolest täielik jaburus on kuni Kawe Plazani, jättes sinna vahele veel mingid City Plazad, Delta Plazad ja Scala Plazad ja võibolla veel mõni, mida ma hetkel meelde ei suuda tuletada. No mismõttes nagu? Plaza tähendab tõlkes "väljakut", kui mingid keelepuudulikud veel ei tea. Kust otsast need ilmetute kontoritega täidetud majakastid siin väljakut meenutavad, aru ma ei mõista? Või on mingi vaimuhiiglane arvanud, et Plaza võiks olla sama mis Palee vä? Ja et meil on nüüd Coca-Cola Palee, kui matsirahva keelde asi ära tõlkida? Jeee, äkki nad kolivad siis kõige täiega oma peakontori Atlantast Tallinnasse üle. Klobivad kinu välja ja löövad oma villimisliinid Hobujaamas püsti. Eetikas ei tohiks küsimust olla, neil on rohkem raha kui linnaviletsus terve oma eluaja jooksul ära jõuaks raisata.    Ja kui juba jutuks läks, siis aitaks hea meelega neid vaeseid majadele nimede väljamõtlemise asjapulki kusagil kabinetisügavustes. On ju veel välismaa sõnu, mida saaks kasutada: manor, castle, palace, rancho.... etc.  Trikiks terve Tallinna selliseid vinge nimega ehitisi täis, mis sellest, et kõikides on sees täpselt ühesuguste, Pelgulinna Haigla palati pastellroosade või -roheliste seinte värvi identsed kontorid.  Vähemalt oleks midagi veel peale vanalinna, millega  maailmakaardil kanda kinnitada - Labasus suure algustähega.    Üleüldse - kui ideed edasi arendada, siis võiks ju kaaluda varianti, et kaevame tehisliku jõesängi Ülemiste järvest põigiti üle Vabaduse väljaku ja tekitame linna keskele jõe. Sest no mis linn see sihuke on, kust jõge läbi ei voola, eksole. Jõe peale saab palju sildasid ehitada, mis ka igaüks eri nime võiks kanda. Võimalikult võõrapärast ja udupeent! Ja lõpuks nimetame Tallinna ümber Venezoniaks, mis peaks ühtviisi rõõmu valmistama nii  kohalikele muulastele, kes sellest nimest omad järeldused kindlasti teevad ja ka ametlikele asjapulkadele, kes selle nime kohe Baltikumi Veneetsia konkteksti ümber paigutaks.  Hundid söönud, lambad terved, jõgi linnas ja Vabadussammas keset jõge väikese asustamata saare peal! Yeah.....       Venezonia kesklinn aastal 2020...